## El Consell aprova el projecte de llei per a posar en marxa el Tribunal Administratiu Valencià de Contractes Públics

*** Es tracta d’un òrgan especialitzat i autònom per a resoldre recursos en matèria de contractació pública en la Comunitat Valenciana
* Estarà format per una presidència i quatre vocalies i el mandat serà de cinc anys amb possibilitat de pròrroga per una sola vegada
* La norma completa el desenrotllament de l’article 161 de la Llei 7/2023 de mesures fiscals**

El Consell ha aprovat el projecte de llei pel qual es modifica la Llei 7/2023 de mesures fiscals, de gestió administrativa i financera, i d’organització de la Generalitat amb la finalitat de regular aspectes essencials per a la posada en marxa del Tribunal Administratiu Valencià de Contractes Públics, òrgan que resoldrà els recursos especials en matèria de contractació en l’àmbit autonòmic.

Este òrgan, de caràcter administratiu, col·legiat i especialitzat, actuarà amb autonomia funcional i estarà adscrit a la conselleria competent en matèria de coordinació de la contractació pública. La seua missió serà resoldre recursos especials, mesures cautelars, reclamacions i qüestions de nul·litat que s’interposen en els supòsits previstos en la legislació bàsica en matèria de contractació pública vigent en els sectors de l’aigua, l’energia, els transports i els servicis postals.

El tribunal exercirà les seues funcions en l’àmbit de l’Administració de la Generalitat, el seu sector públic instrumental, les entitats locals de la Comunitat Valenciana, les universitats públiques i els consorcis amb majoria pública.

Estarà compost per una presidència i quatre vocalies, ampliables si el volum de treball ho requerix. La designació dels membres es durà a terme mitjançant convocatòria pública, per decret del Consell. Només podrà accedir personal funcionari de carrera del subgrup A1 amb experiència acreditada en dret administratiu vinculat a la contractació pública.

La duració del mandat serà de cinc anys, amb possibilitat de pròrroga per una sola vegada, i el personal passarà a situació de servicis especials durant el seu exercici. La llei també establix les causes i procediment de remoció, garantint la independència i inamovibilitat dels seus membres.

Les persones designades per a exercir la presidència o les vocalies del tribunal actuaran amb independència i només podran ser remogudes del càrrec per expiració del seu mandat, per renúncia acceptada pel Consell, per pèrdua de la nacionalitat espanyola, per incompliment greu de les seues obligacions, per condemna mitjançant sentència ferma a pena privativa de llibertat o d’inhabilitació absoluta o especial per a ocupació o càrrec públic per raó de delicte, així com per incapacitat sobrevinguda per a l’exercici de la seua funció.

Esta norma executa el mandat de l’article 161 de la Llei 7/2023, de mesures fiscals, que va disposar la creació del Tribunal Administratiu Valencià de Contractes Públics, així com el seu àmbit objectiu i subjectiu d’actuació. També inclou un mandat exprés al Consell per a regular en el termini màxim de sis mesos la seua composició, organització i funcionament.

La Conselleria d’Hisenda i Economia va iniciar el procediment d’elaboració del projecte de decret del Consell, pel qual es regulava la composició, organització i funcionament del Tribunal Administratiu Valencià de Contractes Públic, i durant la seua tramitació va advertir de la necessitat de regular prèviament determinats aspectes mitjançant una norma de rang legal.

La tramitació d’este projecte de llei té per objecte dotar de més seguretat jurídica la regulació en esta matèria, particularment en el que afecta la selecció, nomenament i règim jurídic del personal funcionari designat per a formar part d’este i garantir la seua independència i imparcialitat durant el temps en el qual exercisca la seua funció. El projecte de llei ha sigut aprovat després de l’emissió del preceptiu dictamen per part del Consell Jurídic Consultiu i ara serà remés a les Corts per a la seua tramitació parlamentària.

Fecha: 17/06/2025